Գայանե Գեղամյան

Գայանե Պարույրի Գեղամյան (), հայ երգչուհի (սոպրանո), ՀՀ արվեստի վաստակավոր գործիչ։

Կենսագրություն 
Գայանե Գեղամյանը ծնվել է 1960 թվականի դեկտեմբերի 5-ին Երևանում։ 1988 թվականին ավարտել է Երևանի Կոմիտասի անվան պետական կոնսերվատորիան (Աննա Սարաջևայի դասարան), 1993 թվականին՝ ասպիրանտուրան։ 1995 թվականին սկսել է դասավանդել Երևանի պետական կոնսերվատորիայում (2006 թվականից՝ պրոֆեսոր)։ 

1993-2013 թվականներին Գայանե Գեղամյանը եղել է Ալեքսանդր Սպենդիարյանի անվան օպերայի և բալետի ազգային ակադեմիական թատրոնի մեներգչուհի. նրա դերերգերից են՝ Իոլանտա, Լիզա (Պ. Ի. Չայկովսկու «Իոլանտա», «Պիկովայա դամա»), Նեդդա (Ռուջերո Լեոնկավալլոյի «Պայացներ»), Ամելիա, Լեոնորա, Աիդա (Ջուզեպպե Վերդիի «Պարահանդես-դիմակահանդես», «Տրուբադուր», «Աիդա»), Մադամ Բատերֆլայ (Ջակոմո Պուչինիի «Չիո-Չիո սան»), Դոննա Էլվիրա (Վոլֆգանգ Ամադեուս Մոցարտի «Դոն Ժուան»), Կլարա (Ջորջ Գերշվինի «Պորգի և Բես») և այլն։ 

Գայանե Գեղամյանի սաներից են Հրաչուհի Բասենցը, Պերճ Քարազյանը, Լ. Ղազարյանը, Ա. Զախարյանը, Հ. Թորոսյանը և ուրիշներ։ 

Հյուրախաղերով շրջագայել է Արգենտինայում, ԱՄՆ-ում, Բրազիլիայում, Կորեայում, Սերբիայում, Իտալիայում, Ռուսաստանում և այլուր։ 

Ձայնագրել է 4 ձայնասկավառակ։

Մրցանակներ 
 1980 – Հանրապետական մրցույթի դիպլոմ,
 1987 – Մ. Գլինկայի անվան XII միջազգային մրցույթի դիպլոմ (Բաքու),
 2002 – XX միջազգային մրցույթ-փառատոնի ոսկե գավաթ (Կորեա),
 2005 – Մովսես Խորենացու մեդալ – մշակույթի բնագավառում ներդրած ավանդի համար։

Ծանոթագրություններ

Արտաքին հղումներ 
 Երգում է Գայանե Գեղամյանը
 Չակերտներ. Գայանե Գեղամյան

Հայ օպերային երգչուհիներ
Հայ սոպրանոներ